**România la Festivalul Literar „I DIALOGHI DI TRANI” 2021,**

**prin prezența romancierei Ioana Pârvulescu**

În perioada 15-20 septembrie 2021 va avea loc cea de-a XX-a ediție a festivalului literar „**I DIALOGHI DI TRANI**”. Festivalul literar se desfășoară în Puglia, la Trani – una dintre localitățile medievale care poartă amprenta împăratului Frederic al II-lea Barbarossa – și cuprinde dialoguri, prelegeri și prezentări de carte, iar tema ediției din acest an este una foarte actuală în dezbaterile internaționale: *Sustenabilitatea*. România a va fi reprezentată de scriitoarea **Ioana Pârvulescu**, care va prezenta publicului italian romanul *La vita comincia venerdì* (*Viața începe vineri*)*,* publicată în 2020 la editura Voland din Roma în traducerea lui Mauro Barindi. Evenimentul este susținut de Institutul Cultural Român prin Accademia di Romania in Roma, marcând a treia participare consecutivă a literaturii române contemporane la acest prestigios și îndrăgit festival.

**Luni, 20 septembrie 2021, începând cu ora 10:00**, la Biblioteca Comunală Giovanni Bovio din Trani (Piazzetta S. Francesco nr. 1)  va avea loc prezentarea volumului ***La vita comincia venerdì***(2020, Voland Edizioni, Roma)*,* scris de**Ioana Pârvulescu** și tradus de **Mauro Barindi**. La lansarea volumului, alături de autoare, va participa jurnalistul italian **Gianpaolo Balsamo**. La prezentare vor fi prezenți și vor intra în dialog cu scriitoarea inclusiv elevi de la liceele cu profil umanist din localitate. Mai multe informații despre Festivalul Literar **“I DIALOGHI DI TRANI”** găsiți pe: [www.idialoghiditrani.com](http://www.idialoghiditrani.com)

**Despre carte și autor:** Anul 1897. Un bărbat este găsit fără cunoștință, în câmp, lângă București, în zona „moșiei Băneasa“. Nimeni nu știe exact ce e cu el şi fiecare bănuiește altceva: e un escroc internațional care vrea să-şi piardă urma? Un criminal? Un bolnav? Încetul cu încetul, în jurul lui se adună o mulțime de oameni: un medic şi fiica lui, un polițist, un comisionar în vârstă de 8 ani, care umblă prin toată Capitala cu scrisori şi pachete şi, nu în ultimul rând, gazetarii de la *Universul*. Romanul, alert, cu un fir al acțiunii semi polițist, cu personaje extrem de vii, dintre cele care-ţi devin prieteni, se petrece în numai treisprezece zile: de vineri 19 decembrie până la sfârșitul anului. Atmosfera lumii bucureștene din preajma anului 1900 este recreată ca-ntr-un film. Ajunge să deschizi cartea şi te afli, deja, acolo.

**Ioana Pârvulescu** predă literatură română modernă la Facultatea de Litere din București. A fost timp de 18 ani redactor la *România literară*, unde a scris săptămânal. La Editura Humanitas a inițiat și coordonat colecția „Cartea de pe noptieră“. În 2013 a obţinut Premiul Uniunii Europene pentru literatură. **Scrieri literare**: *Lenevind într-un ochi* (1990), *Alfabetul doamnelor* (1999), *Prejudecăţi literare* (1999), *Întoarcere în Bucureştiul interbelic* (2003, reed. 2007, 2018), *În intimitatea secolului 19* (2005, reed. 2007, 2013), *În Ţara Miticilor* (2007, reed. 2008), *Întoarcere în secolul 21* (2009, reed. 2018), *Viaţa începe vineri* (2009, reed. 2013, 2018), *Cartea întrebărilor* (2010), *Lumea ca ziar. A patra putere: Caragiale* (2011), *Viitorul începe luni* (2012), *Cum continuă povestea* (2014), *Inocenţii* (2016), *Prevestirea* (2020). **Traduceri**: Angelus Silesius, *Călătorul heruvimic / Cherubinischer Wandersmann* (ediţie bilingvă 1999 şi 2007), Maurice Nadeau, *Să fie binecuvântaţi* (2002), Laurent Seksik, *Consultaţia* (2007), Rainer Maria Rilke, *Îngerul păzitor* (2007), Milan Kundera, *Sărbătoarea neînsemnătăţii* (2014). ANTOLOGII: *De ce te iubesc. Paradoxurile iubirii în poezia lumii* (2006), *Intelectuali la cratiţă. Amintiri culinare şi 50 de reţete* (2012), *Şi eu am trăit în comunism* (2015, reed. 2018).

Pentru romanul*Viața începe vineri* Ioana Pârvulescu a primit **Premiul Uniunii Europene pentru Literatură 2013**.

**ACCADEMIA DI ROMANIA DIN ROMA**

Tel. +39.06.3201594; e-mail. [accadromania@accadromania.it](mailto:accadromania@accadromania.it)